जमीन घोटाले से जुड़े मामले में IAS छवि रंजन गिरफ्तार, ED ने की कार्रवाई
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar  बारामुला में सेना ने 2 आतंकवादियों को मार गिराया, AK-47 और गोला बारूद मिला; सर्च ऑपरेशन जारी - एयर मार्शल आशुतोष दीक्षित बने वायु सेना के नए उप प्रमुख
झारखंड में प्रवर्तन निदेशालय (ED) ने जमीन घोटाले मामले में IAS छवि रंजन को गिरफ्तार किया है। उन पर रांची में अवैध रूप से जमीन हड़पने और बेचने का आरोप है। अभी वह रंजन झारखंड के समाज कल्याण विभाग में डायरेक्टर के पद पर हैं। ये घोटाले उनके रांची के डिप्टी कमिश्नर के कार्यकाल के दौरान किए गए थे।
आज की अन्य बड़ी खबरें..
पुणे में DRDO का साइंटिस्ट गिरफ्तार, पाकिस्तानी एजेंट्स को सूचनाएं दे रहा था
पुणे में गुरुवार को रक्षा अनुसंधान और विकास संगठन (DRDO) के एक साइंटिस्ट को महाराष्ट्र स्टेट एंटी टेररिज्म स्क्वाड (ATS) ने गिरफ्तार कर लिया। वह पाकिस्तानी एजेंट्स को सूचनाएं दे रहा था।ATS के अधिकारी ने बताया कि साइंटिस्ट वाट्सऐप और वीडियो कॉल पर पाकिस्तानी एजेंट के संपर्क में था। अधिकारी स्तर का यह साइंटिस्ट हनी ट्रैप का शिकार हुआ है। मामले की जांच की जा रही है।
जम्मू-कश्मीर के अनंतनाग जिले में आतंकियों ने फायरिंग की, पुलिसकर्मी घायल
जम्मू-कश्मीर के अनंतनाग जिले में गुरुवार को आतंकवादियों ने सुरक्षा बलों पर फायरिंग की। इसमें एक पुलिसकर्मी घायल हो गया। अधिकारियों ने कहा कि आतंकवादियों ने शाम को दक्षिण कश्मीर जिले के बिजबेहरा इलाके में सुरक्षा बलों के एक दल पर हमला किया। घायल पुलिसकर्मी को अस्पताल में भर्ती कराया गया है। हमलावरों को पकड़ने के लिए तलाश शुरू कर दी गई है। इलाके की घेराबंदी की गई है।
पाकिस्तान के स्कूल में फायरिंग, 7 टीचर्स की मौत; कई स्टूडेंट्स भी घायल
पाकिस्तान के खैबर पख्तूनख्वा प्रांत के खुर्रम जिले में गुरुवार को फायरिंग में 7 टीचर्स की मौत हो गई। पुलिस ने इसकी पुष्टि की है। हालांकि, अब तक यह साफ नहीं हो सका है कि फायरिंग की इस घटना को आतंकियों ने अंजाम दिया, या यह आपसी दुश्मनी का कोई मामला है। इसी इलाके में फायरिंग की एक और घटना भी हुई है। इसमें दो लोग मारे गए हैं। दोनों वारदात 6 किलोमीटर के दायरे में हुईं। इस बारे में ज्यादा जानकारी का इंतजार है। पढ़ें पूरी खबर...
ED ने सिसोदिया के खिलाफ 2000 पन्‍नों की सप्‍लीमेंट्री चार्जशीट की दाखिल
ED ने आबकारी नीति केस से जुड़े मनी लॉन्ड्रिंग के केस में पूर्व डिप्टी सीएम मनीष सिसोदिया को आरोपी बनाया है। गुरुवार को एजेंसी ने राउज एवेन्यु कोर्ट में 2000 पन्‍नों की सप्लीमेंट्री चार्जशीट दाखिल की है। आबकारी नीति केस में सिसोदिया के खिलाफ CBI भी चार्जशीट दाखिल कर चुकी है।
इससे पहले मनी लॉन्ड्रिंग के मामले में दिल्ली की अदालत ने सिसोदिया की जमानत याचिका खारिज हो गई थी।
कार पर पलटा टैंकर, 8 की मौत; जयपुर-अजमेर हाईवे पर हुआ हादसा, 3 गंभीर घायल
जयपुर-अजमेर हाईवे पर गुरुवार दोपहर करीब 12:30 बजे एक सड़क हादसे में 8 लोगों की मौत हो गई। ये हादसा दूदू के रामनगर के पास हुआ। बताया जा रहा है कि हाईवे से गुजर रहे टैंकर का अचानक से टायर फट गया। टायर फटते ही टैंकर अल्टो कार पर जा पलटा। हादसा इतना भीषण था कि टैंकर में दबने की वजह से कार पूरी तरह पिचक गई। इस हादसे में 3 लोग घायल हो गए। पूरी खबर यहां पढ़ें...
जम्मू-कश्मीर के किश्तवाड़ में आर्मी का हेलिकॉप्टर क्रैश, तीन लोग सवार थे
जम्मू-कश्मीर में गुरुवार को आर्मी का एक हेलिकॉप्टर क्रैश हो गया। हादसा किश्तवाड़ में हुआ है। आर्मी ने बताया कि ध्रुव हेलिकॉप्टर क्रैश हुआ। इसमें तीन लोग सवार थे। हादसे में पायलट्स को चोटें आई हैं। इलाज के दौरान क्राफ्ट्समैन पब्बल्ला अनिल की मौत हो गई। पूरी खबर यहां पढ़ें...
मणिपुर में आदिवासियों के मार्च के दौरान हिंसा, 8 जिलों में कर्फ्यू, आर्मी लगाई गई
मणिपुर के इंफाल, चुराचांदपुर और कांगपोकपी में बुधवार रात आदिवासियों के मार्च के दौरान हिंसा भड़क गई। जिसके बाद 8 जिलों में कर्फ्यू लगाया गया। साथ ही 5 दिनों के लिए इंटरनेट बंद कर दिया गया। अनुसूचित जनजाति के दर्जे पर कोर्ट के आदेश को लेकर आदिवासी समूह प्रदर्शन कर रहे हैं। हिंसा को लेकर सेना को बुलाया गया। गुरुवार को सेना ने राज्य के हिंसा प्रभावित इलाकों में फ्लैग मार्च किया।
महाराष्ट्र में बस और कार की टक्कर, कार सवार एक ही परिवार के चार लोगों की मौत 
महाराष्ट्र के वीटा-महाबलेश्वर स्टेट हाईवे पर गुरुवार को बस और कार की टक्कर हो गई। हादसे में कार सवार एक ही परिवार के चार लोगों की मौत हो गई। मृतकों में एक महिला और तीन पुरुष शामिल हैं। पुलिस के मुताबिक, बस वीटा महाबलेश्वर स्टेट रोड से सतारा जा रही थी। इसी दौरान हादसा हुआ। कार में पांच लोग सवार थे, जिनमें से एक व्यक्ति की जान बच गई।
CBI ने मुख्यमंत्री हेमंत सोरेन को भेजा समन, धर्म परिवर्तन मामले में गवाह बनाया गया
झारखंड के मुख्यमंत्री हेमंत सोरेन को CBI की विशेष अदालत ने समन भेजा है। CBI ने उन्हें पूर्व राष्ट्रीय शूटर तारा शाहदेव और रंजीत कोहली उर्फ रकीबुल हसन के मामले में समन किया है। यह मामला धर्म परिवर्तन, यौन उत्पीड़न और दहेज प्रताड़ना का है जिसमें CM सोरेन को गवाह बनाया गया है।
रंजीत इस मामले में लंबे समय से जेल में बंद है। मामले में मुख्य आरोपी रंजीत के बचाव पक्ष की ओर से अदालत को दी गई गवाहों की सूची में मुख्यमंत्री हेमंत सोरेन का नाम है।
बारामुला में सेना ने 2 आतंकवादियों को मार गिराया, AK-47 और गोला बारूद मिला; सर्च ऑपरेशन जारी
जम्मू-कश्मीर के बारामूला में वनिगम पायीन क्रेरी इलाके में 2 आतंकवादियों के होने की खबर मिली थी। इसके बाद गुरुवार तड़के सुरक्षा बलों ने वहां सर्च ऑपरेशन चलाया। आतंकियों ने फायरिंग की, जिसके बाद मुठभेड़ शुरू हो गई, जिसमें सेना और पुलिस ने दो आतंकियों को मार गिराया।
कश्मीर जोन पुलिस ने ट्वीट करते हुए बताया कि पुलिस और सेना का जॉइंट ऑपरेशन था। जिसे 29RR, सेंट्रल रिजर्व पुलिस और जम्मू-कश्मीर पुलिस ने मिलकर चलाया
जम्मू कश्मीर के एक होटल में लगी आग, दो लोगों की मौत; पांच घायल
जम्मू-कश्मीर के रामबन में गुरुवार सुबह एक होटल में आग लग गई। इसमें दो लोगों की मौत और पांच अन्य लोग घायल हो गए। अधिकारियों ने बताया कि सनासर टूरिस्ट प्लेस में होटल मां शांति में आग लगी। आग बुझाने के लिए स्थानीय लोगों और पुलिस के साथ दमकल की गाड़ियों को लगाया गया, जिस पर काबू भी पा लिया गया है। घायलों को अस्पताल में भर्ती करा दिया गया है।
एयर मार्शल आशुतोष दीक्षित बने वायु सेना के नए उप प्रमुख
एयर मार्शल आशुतोष दीक्षित को वायु सेना का नया उप प्रमुख नियुक्त किया गया है। वह सेना के आधुनिकीकरण के प्रभारी होंगे।
महाराष्ट्र के पूर्व मंत्री ने इलेक्शन काउंटिंग रूम में किया हंगामा, मामला दर्ज
महाराष्ट्र के पूर्व मंत्री और भाजपा नेता विनायकराव पाटिल के खिलाफ इलेक्शन काउंटिंग रूम में हंगामा करने को लेकर मामला दर्ज किया गया। पुलिस ने बुधवार को इसकी जानकारी दी। यह घटना 30 अप्रैल को राज्य के लातूर जिले के अहमदपुर कृषि उत्पाद बाजार समिति के लिए मतदान समाप्त होने के बाद हुई।
मैकडॉनल्ड्स की फ्रेंचाइजी पर जुर्माना, 300 बच्चे कर रहे थे काम
अमेरिकी श्रम विभाग ने मैकडॉनल्ड्स के फ्रेंचाइजी पर जुर्माना लगाया है। लेबर ऑर्गनाइजेशन को 10 साल के दो बच्चों समेत 300 बच्चों के रेस्तरां में अवैध रूप से काम करते मिले थे। इसके बाद फ्रेंचाइजी पर बाल श्रम उल्लंघन के लिए जुर्माना लगाया गया है।